
Käydessään peruskoulun ala-asteen ensimmäisiä luokkia alle 10-vuotiaana Sari oli viettänyt kesälomillaan aikaa isovanhempiensa maatilalla. Noista lapsuutensa ajoista hän muisti erityisen hyvin kirkkaat ja lämpimät kesäillat, joina hän oli usein istunut kesämekossaan puutarhakeinussa ja katsellut, usein jäätelötikku tai mehulasi kädessään, miten aurinko vajosi yhä alemmas kohti horisonttia ilmaa viilentäen ja varjoja pidentäen.

Hän muisti katselleensa taivaalle ja ihailleensa pilvien muodostamia kuvioita. Valojen ja värien vaihtelu pumpulinvalkeissa yläpilvissä erityisesti ilta-aikaan kuului kauneimpiin asioihin, mitä hän pikkutyttönä tiesi. Kun maailmassa oli olemassa jotakin niin kaunista, ei ollut mitään syytä olla asennoitumatta elämään optimistisesti ja positiivisella uteliaisuudella.

Myöhemmällä iällä Sari oli katsellut taivaalle yhä harvemmin. Se johtui varmasti osittain siitä, että se taika, joka niin yksinkertaiseen arkiseen asiaan saattoi vielä lapsen silmissä sisältyä, ei pystynyt enää pitämään häntä samanlaisessa lumouksessa edes teini-ikäisenä saati aikuisena. Mutta Sarilla oli asialle toinenkin selitys.

Naiivin optimismin kariseminen ja korvautuminen aikuisen jos ei suorastaan pessimismillä niin ainakin jonkinasteisella kyynisyydellä oli johtanut siihen, että Sari katseli yhä harvemmin yläviistoon. Elämä ei ollutkaan osoittautunut niin kauniiksi kuin hän oli lapsena kuvitellut. Hartaimmatkaan toiveet eivät toteutuneet. Vastoinkäymisten täyteinen arki ohjasi katseen suunnan vähitellen ensin suoraan eteenpäin ja lopulta alaviistoon.

Sari ajatteli tämän muutoksen olevan yksi lapsen ja aikuisen keskeisistä eroista. Lapsi katsoo toiveikkaana ylöspäin ja näkee kesäisen iltataivaan värikkään kauneuden. Aikuinen katsoo elämän masentamana alaspäin nähden vain sen, mitä on maassa hänen edessään.

Nytkin Sarin katse harhaili pikemminkin hänen edessään vilistävässä soratien pinnassa ja rikkaruohojen täyteisellä pientareella kuin kauniin sinisellä kesätaivaalla. Hän istui vaiteliaana ja omissa ajatuksissaan, joskin silti hiljaa tyytyväisenä Mazda 626 -henkilöauton kuljettajan viereisellä etupenkillä. Autoa ohjasi Hanna, joka puhui juuri vilkkaasti siitä millaista tällä seudulla oli viettää kesiä.

Autossa oli melko kuuma, eikä tuuletin tuntunut yksin riittävän matkustamon tarpeeksi tehokkaaseen viilentämiseen. Molemmat etuikkunat olivat raollaan. Naisten hiukset hulmusivat ilmavirran vaikutuksesta. Ilmavirran tuoma viilennys oli tervetullutta. Vaikka kello oli jo kuusi iltapäivällä, ulkona oli yhä hyvin lämmintä.

Tätä nyt meneillään olevaa mökkimatkan aivan viimeistä vaihetta, pihaan asti vievää autokyytiä edeltänyt bussimatka oli sekin ollut Sarille hiostava kokemus. Päivällä lämpötila oli yltänyt melkein 30 asteeseen ja vielä nyt alkuillastakin oltiin hellerajan yläpuolella. Helsingistä lähtiessä linja-autoaseman lämpömittari oli vilkuttanut lukemaa +29. Auringonpaistetta oli riittänyt silloin ja riitti edelleen. Viikonlopuksi ei ollut luvassa lainkaan sadetta.

Hanna ja tämän mies Kari olivat omistaneet naisten määränpäänä olevan kesämökin vasta melko vähän aikaa. Tämä oli heidän kolmas kesänsä omalla mökillä. Sarille vierailu siellä oli ensimmäinen. Eteläisessä Espoossa asuva pariskunta oli valinnut mökkipaikkansa eri suunnalta kuin monet heidän tuttavansa. Näiden viettäessä kesiään lännessä Karjalohjalla tai Tammisaaressa, Hanna ja Kari olivat hankkineet oman kesäpaikkansa Keski-Suomesta vain kolmisenkymmentä kilometriä Jyväskylästä etelään.

Hanna oli tutustunut Kariin lukiossa. Pari oli jatkanut seurustelua yliopistoaikoina päätyen lopulta naimisiin. Sari oli pitänyt yhteyttä Hannaan lukioaikojen jälkeen vain satunnaisesti. Viime vuosina suhde oli pelkistynyt postikorttien vaihtamiseksi merkkipäivinä ja juhlapyhinä. Sari muisti myös Karin kouluajoilta, jolloin kaikki kolme olivat käyneet samaa luokkaa. Siitä oli nyt kokonainen vuosikymmen.

Kuluvan vuoden kevättalvella entinen lukioluokka oli pitänyt ensimmäisen luokkakokouksensa. Paikalla oli ollut parikymmentä ihmistä kaikkiaan 33 kutsutusta siitäkin huolimatta, että illanvietto tietenkin pidettiin heidän koulupaikkakunnallaan, josta useimmat olivat muuttaneet jo aikoja sitten muualle.

Hanna ja Kari olivat aina olleet luokan ykköspari. Molemmat olivat jo kouluaikoina kuuluneet ainakin Sarin – ja varmaan monien muidenkin – silmissä luokan eliittiin: he olivat kauniita ja lahjakkaita ihmisiä keskitasoa selvästi varakkaammista perheistä. Kumpainenkin oli myös ollut kouluaikana sosiaalisesti erittäin suosittu.

Sari oli keskustellut luokkakokousiltana Hannan kanssa paljonkin eikä ollut yllättynyt siitä, että oli saanut tältä sittemmin kutsun parin kesämökille heinäkuun ensimmäiseksi viikonlopuksi. Luokkakokous oli ollut useimpien mukana olleiden mielestä kiva tilaisuus, ja se oli samalla ollut yksi niistä harvoista kerroista viime vuosina, jolloin Sari oli tuntenut kuuluvansa joukkoon. Oli kuin hän olisi löytänyt uudelleen oman klaaninsa, josta oli joutunut vuosiksi erilleen.

Kaikki paikalla olleet eivät varmaankaan olleet kokeneet tilaisuutta samalla tavoin kuin Sari. Parinkymmenen hengen kokoontumissa joukon laitamille jää aina niitä, jotka joko viihtyvät paremmin pienemmissä porukoissa tai jotka väistämättä joutuvat niihin, syystä tai toisesta. Sari oli usein ollut yksi heistä, mutta ei sillä kertaa.

Hanna oli soittanut Sarille myöhemmin keväällä ja kertonut tälle päättäneensä kutsua luokan ”ydinjoukon” kesäbileisiin heinäkuun alussa.

”Kai sinä pääset myös mukaan?” hän oli kysynyt.

Sari oli ollut mielissään ja otettu siitä, että hänen tuloaan Hannan ja Karin mökille aidosti toivottiin. Sen kuuli Hannan äänensävystä. Luonnollisesti juhlivaan joukkoon liittyminen oli sopinut Sarille hyvin. Hän oli jäänyt neljäksi viikoksi kesälomalle jo juhannuksena ja odottanut tuota keskikesän kohokohtaa siitä lähtien.

Hanna ei ollut kutsunut paikalle aivan kaikkia luokkakokouksessa mukana olleita, minkä hän oli maininnut jo puhelimessa. Ensinnäkin sopivimmaksi todettu viikonloppu oli kaksi viikkoa juhannuksen jälkeen ja siis kaikkein kiireisintä lomakautta. Monet eivät pääsisi paikalle jo siitäkin syystä, että olisivat omilla lomamatkoillaan jossakin muualla. Toiseksi vaikka kaikki olisivat päässeetkin paikalle, ei tilaa kaikkien majoittamiseen olisi ollut.

Ja oliko niillä joukon laitamille muutenkin jäävillä tyypeillä niin väliäkään?

”Mökki on kyllä tilava ja kaksikerroksinen, mutta ei sinne mahdu yöpymään kerralla kuin kymmenestä kahteentoista henkeä. Siinäkin on jo vähän sovittelemista”, Hanna oli sanonut heidän puhuessaan puhelimessa seuraavan kerran.

Se oli ollut joskus touko- ja kesäkuun vaihteessa. Oli satanut vettä, jonka rapina ikkunalaudoille oli säestänyt puhelinkeskustelua.

”Ja nyt meitä on sitten tulossa yksitoista henkeä, joten se sopii oikein mainiosti siihen haarukkaan”, Hanna oli jatkanut.

Seuraavaksi hän oli luetellut ulkomuistista kaikkien ilmoittautuneiden nimet. Mukaan lupautuneet olivat enimmäkseen mukavaa porukkaa; hän muisti keskustelleensa heistä useimpien kanssa maaliskuun luokkakokouksessa. Läheskään kaikkia hän ei silti tuntenut kovin hyvin, vaikka heidät kouluajoilta muistikin.

Miehiä oli tulossa mökkeilemään naisia enemmän: heitä olisi paikalla kuusi, naisia vain viisi. Hanna ja Kari olivat luonnollisesti ainoa pari, mutta tuskin joukossa oli silti montakaan sinkkua Sarin lisäksi. Mitähän heidän puolisonsa ja seurustelukumppaninsa olivat mahtaneet sanoa siitä, että kumppani lähti yökylään perjantaista lauantaihin Suomen kesän ollessa kaikkein hehkeimmillään? Saria hymyilytti hänen miettiessään sitä puhelinkeskustelun jälkeen.

Hannan ja Karin kesämökki sijaitsi muutaman kilometrin mittaisen metsätaipaleen takana, Päijänteen rannalla Keski-Suomessa, Korpilahden kunnan alueella. Sari, jolla ei ollut autoa, oli saanut ohjeet jäädä bussista tietyllä pysäkillä jolta Hannan tai Karin oli määrä tulla noutamaan hänet. Sarin ei ollutkaan tarvinnut odotella kauan. Bussi ehti tuskin edes häipyä näkyvistä, kun sininen Mazda oli jo ilmaantunut pysäkille hyväntuulinen Hanna ohjaajan paikalla.

Kahden ensimmäisen lomaviikkonsa aikana Sari oli ollut paljon kaupungissa. Aivan aluksi hän oli käynyt Raumalla katsomassa äitiään, mutta ei ollut kestänyt tämän seuraa kolmea päivää kauemmin. Hän oli alkanut tuntea itsensä jälleen epätäydelliseksi, vähäpätöiseksi ja keskenkasvuiseksi, aivan kuten lapsena. Oli ollut parempi lähteä pois kuin jäädä äidin psyykattavaksi yhtään pidemmäksi aikaa.

Kesäinen Helsinki oli siitä eteenpäin tuntunut aivan riittävän mukavalta paikalta viettää lomapäiviä. Aamuisin hän oli usein kävellyt Hakaniemen torille nauttimaan kahvit. Illat olivat olleet lämpimiä ja aikaa oli pystynyt viettämään terassilla istuen, usein jälleen kahvia juoden, leivonnaisia tai jäätelöä syöden ja hyvään romaaniin syventyneenä.

Sari oli viettänyt parin viime viikon aikana niin paljon aikaa itsekseen, että hän odotti jo senkin takia positiivisella mielellä alkamassa olevaa iltaa, jolloin hänen ympärillään olisi paljon ihmisiä. Ohjelmassa ei olisi mitään kovin poikkeuksellista tai tavatonta: tarkoitus oli olla ulkona, seurustella, grillata, saunoa, juoda olutta ja siideriä sekä nauttia kesästä.

Ajatus juhlien jälkeisestä ajasta, loman päättymisestä ja töihin paluusta ei juuri nyt tuntunut houkuttelevalta. Sari oli aina ollut hyvä numeroiden kanssa ja pitänyt kaupallisen koulutuksen hankkimista lukion jälkeen luontevana vaihtoehtona. Muutama vuosi ison yrityksen talousosastolla oli saanut hänet toisinaan pohtimaan, oliko hän sittenkin tehnyt väärän valinnan.

”Ai niin, hei”, Hanna havahdutti Sarin tämän ajatuksista vaihtaen samalla pienemmälle vaihteelle.

Tie oli kaventunut kovasti. Alkoi näyttää siltä, että pian oltaisiin perillä. Renkaiden alla oli nyt selvästi pehmeämpää maata kuin päätien lähellä oli ollut, ja tien keskiosa autonrenkaiden jättämien urien välissä kasvoi ruohoa.

”En tainnut muistaa kertoa sinulle, että meitä onkin tänä iltana paikalla kaksitoista henkeä.”

Sarin ajatukset loman päättymisestä hälvenivät sen tien. Hän kääntyi katsomaan Hannaa uteliaana.

”Kuka päätti vielä tulla mukaan?”

”Ei kukaan niistä, jotka olivat mukana luokkakokouksessa”, Hanna vastasi.

Auto huojahti ylittäessään ison juurakon.

”Muistat varmaan Mikon?”

Sari muisti kyllä, mutta ei sanonut mitään. Mikko oli ollut yksi luokan kaikkein mukavimmista pojista: sosiaalinen, hyvännäköinen, hyvätapainen. Sarilla oli silti erittäin ristiriitaiset tunteet Mikkoon liittyviä muistikuviaan kohtaan. Hän oli yksi niistä harvoista, jotka olivat saaneet nähdä vilahduksen siitä, mitä Mikon sympaattisen ulkokuoren alla piili.

”Kari on ollut jonkin verran tekemisissä Mikon kanssa ja olihan hänet totta kai kutsuttu silloin maaliskuussakin mukaan, mutta hän ei päässyt jonkun työesteen takia. Nyt Kari sitten ehdotti, että kutsutaan hänet tänne. Ajankohta sopi Mikolle tällä kertaa hyvin ja hän on luvannut tulla.”

”No... sehän on oikein mukavaa”, Sari sai sanottua.

Se ei kuulostanut kunnolliselta vastaukselta, mutta juuri sillä hetkellä hän ei keksinyt muutakaan.

”No älä nyt tuolla lailla innostu”, Hanna nauroi.

”Mikkohan oli tosi kiva poika silloin lukioaikana. Jännää nähdä, miltä hän näyttää nykyään ja mitä hänelle kuuluu”, hän jatkoi aidosti kiinnostuneella äänellä.

Sari, joka oli ollut lukiossa toivottoman ihastunut Mikkoon, ei ollut lainkaan varma siitä pitikö hänen olla innostunut. Ehkä Mikko olisi nyt aikuisempi kuin silloin? Ehkä hän olisi edelleen vapaa? Jos olisi, olisiko se hyvä vai huono asia?

Auto kaarsi lähelle suuren hirsimökin seinustaa. Aivan pihalle asti ei pystynyt ajamaan, mutta autoille varatulta alueelta saattoi silti erottaa mitä siellä oli. Pihan toiselta puolen erottui viehättävä järvimaisema. Päijänteen ranta oli vain muutaman kymmenen metrin etäisyydellä mökkirakennuksesta.

Lähempänä rantaviivaa näkyi tästä suunnasta katsoen lehtipuiden katveeseen pystytetty perisuomalainen rantasauna. Puita, istutuksia ja muuta kasvillisuutta oli pihapiirissä jonkin verran, mutta oli selvää että aluetta oli raivattu paljon. Aurinko paistoi koivunlatvojen läpi. Myös ajomatkalla tietä olivat reunustaneet enimmäkseen lehtipuut.

”Tällainen tämä on”, Hanna sanoi naisten noustua autosta.

Hänen äänensävystään saattoi aistia hiukan ylpeyttä. Sari venytteli jäseniään ja katseli muita tulotien reunuksille sekä mökin päätyyn tasatulle alueelle pysäköityjä autoja.

”Me ollaan nyt Päijänteen läntisellä rannalla, joten ilta-aurinko paistaa tuolta mökin takaa. Aamuaurinko paistaa järveltä. Piha-alue oli enimmäkseen tällainen jo silloin kun kaupat tehtiin. Mökin ympäriltä me ollaan sittemmin raivattu jonkin verran risukkoa ja saunan luota samoin.”

Sari katseli ympärilleen. Mökin ja saunan lisäksi hän näki vasemmalla kaksi pientä rakennusta, jotka olivat luultavasti varastotiloja. Kauempana etuoikealla häämötti jokin muu piharakennus. Keskellä pihaa oli tasainen alue, jonka laidalla seisoi grillikatos, suuri ruokapöytä ja sen ympärillä tusinan verran tuoleja. Pihan toisella reunalla seisoi kookas puinen teline, jonka keskelle oli ripustettu tikkataulu. Kesämökkien vakiovaruste.

”Ovatko kaikki muut jo tulleet?” kysyi Sari.

”Silloin kun lähdin hakemaan sinua, miehistä neljä oli vielä tulematta. Yksi heistä oli juuri Mikko. Tuohon on nyt tullut muutama auto lisää, ne ovat varmaan heidän. Voi hyvin olla, että kaikki ovat nyt paikalla. Otetaan laukut takaluukusta laukut ja mennään katsomaan.”

Hannan avatessa autonsa tavarasäiliötä hänen mielessään pyörivät samanlaiset ajatukset kuin usein ennenkin Sarin läsnäollessa. Jo kouluaikana hän oli kiinnittänyt huomiota siihen, miten usein tämä tuntui hiukan poissaolevalta. Kiva ihminen, joka ei kuitenkaan koskaan ollut riittävän aktiivinen ja ulospäin suuntaunut voidakseen menestyä. Hänestä tuntui puuttuvan draivia ja energisyyttä, eli juuri niitä piirteitä joita Hanna itse piti parhaina ominaisuuksinaan.

Jo lukioaikana Hanna oli luokitellut Sarin hiirulaiseksi, joka tulisi aina olemaan hiukan syrjässä: yksi niistä vaiteliaista hahmoista, jotka seisoivat kaikkien joukkojen laitamilla. Se harmitti häntä hiukan, sillä hän aidosti piti Sarista. Hän ei silti läheskään aina ymmärtänyt tätä. Miksi niin miellyttävä ja ilmiselvästi älykäs ihminen ikään kuin tarkoituksella alisuoriutui elämänsä niin monilla osa-alueilla?

Hanna oli päätynyt lopulta olettamaan, että liika vaatimattomuus vain yksinkertaisesti kuului Sarin perusluonteeseen. Tämä varmasti pärjäisi elämässä, mutta ei hänestä tulisi koskaan todellista menestyjää. Toisin kuin Hannasta itsestään.

Toivottavasti Sari pystyisi säilyttämään työpaikkansa, sillä lama teki uuden saamisesta vaikeaa etenkin sellaiselle ihmiselle, josta näki hetkessä, ettei häntä ajanut todellinen tarve menestyä. Työhönottajat huomaisivat sen heti.

Kun Sari kumartui nostamaan laukkujaan auton perästä, hänen lyhyiksi leikatut hiuksensa heilahtivat hänen päänsä sivuille tavalla, joka toi Hannan mieleen siivousmopin. Eikö tuolle naiselle itselleen tule koskaan mieleen, että hän voisi yrittää laittaa hiuksiaan jotenkin muutenkin kuin pelkästään harjaamalla ne taakse ja sivuille?

Sitten ärsytyksenpuuska meni ohitse yhtä nopeasti kuin se oli tullutkin, ja Hanna hymyili ystävälleen tämän kohdatessa jälleen hänen katseensa, käsilaukku toisessa ja pienehkö matkalaukku toisessa kädessä. Sari oli kaikin puolin hyvä tyyppi ja hän nyt vain oli sellainen kuin oli. Olikohan hänellä ollut koskaan miestä? Ainakaan hän ei ollut koskaan maininnut mitään poikaystävästä niinä harvoina kertoina, joina he olivat olleet yhteydessä.

Hanna itse oli ihastunut Kariin heti lukion ensimmäisellä luokalla. Erityisen hyvin hän muisti matematiikan tunnit, joiden ajaksi kohtalo oli (onneksi) heittänyt heidät vierekkäisiin pulpetteihin. Tuolloin hän oli monet kerrat vilkuillut salaa komeaa poikaa toivoen, että tämä tekisi jonkinlaisen aloitteen. Hän itse yritti tyylikkäästi vihjata toivovansa sellaista. Tai, no, kaikella sillä tyylikkyydellä johon korviaan myöten ihastunut teinityttö kykenee.

Lukion alkaessa Hanna oli ollut 16-vuotias ja hänellä oli ollut jonkin verran kokemuksia pojista, mukaan lukien seksi näiden kanssa, niin haparoivaa ja epävarmaa kuin se tuossa iässä olikin.

Muut pojat olivat kuitenkin unohtuneet sen jälkeen kun hän oli iskenyt silmänsä Kariin. Vihjailut, pienet kiusoittelut ja flirttailevat hymyt olivat lopulta johtaneet siihen, että Kari oli alkanut jutella hänelle ja vaikka poika oli ensin vaikuttanut vähemmän kiinnostuneelta kuin Hanna olisi toivonut, heidän seurustelunsa oli lopulta alkanut eräistä lokakuussa pidetyistä kotibileistä. Kiertelyä ja kaartelua oli siis lopulta kestänyt vain noin parin kuukauden verran, vaikka se olikin silloin tuntunut pidemmältä ajalta.

Nyt tuosta ajasta oli kulunut kohta 13 vuotta. Hanna oli edelleen saman pojan kanssa, josta oli tällä välin tullut hänen aviomiehensä, eikä häntä kaduttanut mikään. Mutta pieni epäilys hiipi silti ajoittain mieleen...

Ne seurustelukokemukset, jotka hänellä oli ollut ennen Karia, olivat olleet pelkkiä teini-ihastuksia. Aitoa rakkaussuhdetta hänellä ei ollut koskaan ollut kenenkään muun kanssa. Oliko hän aikanaan ihan varmasti osannut poimia parhaan tarjokkaan 16-vuotiaan elämänkokemuksella?

Karissa ei elämänkumppanina ollut koskaan ollut suuria vikoja. Miehellä oli aina ollut vahva itsetunto, eikä hän ollut siksi kokenut jäävänsä kakkoseksi vahvan ja kunnianhimoisen naisen rinnalla. Niin ei ollut käynyt edes silloin, kun Hanna oli sanonut Karille haluavansa itselleen täydellisen vallan sen suhteen, mitä parin makuuhuoneessa tapahtui. Muissa huoneissa he olisivat tasavertaisia.

Kari oli kuullut sitomisleikeistä ennenkin, mutta ei ollut koskaan kokeillut niitä kenenkään kanssa. Kun Hanna oli lopulta esittänyt vaatimuksensa Karille he olivat kumpikin olleet jo kaksikymppisiä ja riittävän sinut seksuaalisuutensa kanssa, ettei asiasta ollut aiheutunut suurempia ongelmia.

Hanna oli aina ollut heikkona kauniskasvoisiin ja -vartaloisiin miehiin, eikä mikään ylittänyt sitä nautinnon tunnetta, jonka hän koki saadessaan tällaisen kokonaan hallintaansa; toki näennäisesti, osana yhdessä määriteltyä ja sovittua leikkiä.

Alun lyhyen aikaa kestäneen oudoksunnan jälkeen Kari oli mukautunut mielellään siihen, että seksin yhteydessä Hanna sitoi hänet sänkyyn kiinni. Itse asiassa Hanna teki sen usein valmisteluna seksiaktille. Varmistuttuaan siitä, että mies oli tiukasti kiinni, hän monesti poistui paikalta jättäen tämän odottamaan palkintoaan. Vastaavasti seksin jälkeen Karin tuli aina jäädä siteisiinsä odottamaan, että vaimo peseytyi, ja päästä irti vasta sen jälkeen.

Toimiva, molempia tyydyttävä seksielämä oli luonnollisesti vain lujittanut Hannan suhdetta mieheensä, johon hän oli kaikin puolin tyytyväinen. Mutta jos niin ei olisi ollut, ei hän olisi tätä tietysti kovin pitkään katsellutkaan. Hanna tiesi olevansa kunnianhimoinen ja vaativansa aina parasta. Sen parhaan saatuaan hän ei kuitenkaan halunnut olla millään tavoin ylpeä tai kyltymätön, vaan todeta neutraalisti saavuttaneensa jälleen kerran yhden itselleen asettamansa tavoitteen.

Hannalla oli toki myös muita tavoitteita. Hän oli menestyneiden yrittäjävanhempien ainoa lapsi. Paitsi että menestymisen malli ja yrittämisen ihanteet oli opittu jo kotona, samalla oli omaksuttu myöskin kova tavoitetaso. Pyrkimys oli pitkälle ja keinot sinne pääsemiseen tiedossa. Enää tarvittiin oikeanlaista draivia ja taktista pelisilmää sen suhteen, milloin käyttää kovia kyynärpäitä.

Hannan menestymistä olivat auttaneet sekä luontainen sosiaalinen että teoreettinen lahjakkuus. Kauppakorkeakouluun hän oli päässyt ensimmäisellä yrityksellä ja suorittanut tutkinnon suunnilleen niin nopeasti kuin se oli mahdollista suorittaa. Ensimmäisen työpaikan löytäminen oli ollut helppoa 1980-luvun jälkipuoliskon nousukaudella.

Nyt Hanna oli tyytyväinen päällikköasemaansa eikä 1990-luvun alussa alkanut lamakaan tuntunut uhkaavan firmaa toistaiseksi. Välit vanhempiin olivat säilyneet hyvinä ja he olivat aina olleet tukena, niin taloudellisessa mielessä kuin muutenkin. Kesämökin hankinnassakin heistä oli ollut apua. Katsellessaan varhaisen kesäillan valossa kylpevää piha-aluetta Hanna tunsi olevansa tyytyväinen. Hän oli toki halunnut paljon mutta myös saanut sen kaiken.

Sari ei voinut olla pikkuisen kadehtimatta kaunista emäntäänsä. Tämä näytti yhtä täydelliseltä kuin aina ennenkin. Voimakkaat, hiukan maskuliiniset kasvonpiirteet ja pitkät platinanvaaleat hiukset. Terveyttä henkivä olemus, hoikka mutta treenattu ja voimakas vartalo. Sari tiesi Hannan olevan lähtöisin menestyvästä perheestä ja nyt kun tämä oli tietenkin saanut komean miehen, akateemisen loppututkinnon, hyvän työpaikan, auton ja kesämökin, hän tuntui olevan aivan eri kastissa kuin Sari itse.

Sarista tuntui, että juuri siinä oli yksi syy siihen, miksi he eivät olleet pitäneet kouluaikojen jälkeen paljoakaan yhteyttä. Sari oli pitänyt Hannasta paljon lukioaikoina ja piti tästä kyllä edelleenkin, mutta ollessaan tämän kanssa hänelle tuli usein lievästi epämiellyttävä olo. Oli kuin hän olisi tuppautunut parempansa seuraan.

Hanna ei koskaan leveillyt saavutuksillaan muiden edessä: hänen ylpeytensä tuli esille rivien välissä. Hän oli aina järkevä ja tiesi kaiken parhaiten. Hän menestyi koska tiesi mitä halusi ja oli määrätietoinen. Kaikki se ja lukemattomat muut asiat olivat varmasti hienosti ja oikein, mutta Sari ei ajatellut asioita ollenkaan samalla tavoin.

Sarille elämä ei ollut suorittamista. Onneksi, koska hänen lähtökohdistaan sellainen elämäntyyli olisi tehnyt hänestä hermoraunion ennen 30. ikävuotta. Sari ei ollut lähtöisin varakkaasta perheestä. Hänen ainoa elossa oleva vanhempansa oli sairaseläkkeellä oleva entinen teollisuussiivooja, joka osasi olla häijy ja kävi paljon useammin Sarin kukkarolla kuin Sari hänen.

Sarilla ei ollut ollut miesonnea ja vaikka hänellä oli toisinaan ollut suhteiden yrityksiä, hän oli nyt 29-vuotiaana edelleen yksin. Kuinka kovasti hän olisikaan kaivannut omaa rakasta, jonka viereen nukahtaa iltaisin ja jonka vierestä herätä aamuisin! Elämä omin päin oli sujuvaa ja toimivaa eikä mikään kärsimys. Mutta olisi ollut paljon mieluisampaa kokea se yhdessä kuin yksin, kaikki sen tarjoamat kokemukset kumppanin kanssa jakaen.

Linnut liversivät ja tuuli humisi lehtipuiden latvuksissa. Kesäinen idylli oli kauneimmillaan. Sarin ja Hannan kävellessä kohti mökkirakennusta luonnon ääniin alkoi sekoittua muutakin, joka liittyi läheisemmin suomalaiseen kesänviettoon. Voimakkaita miesten naurunpurkauksia ja paikoin koviakin keskustelun ääniä. Olutpullojen kilinää, korkin sihahdus.

Tänä aurinkoisena perjantain alkuiltana, heinäkuun kolmantena päivänä, Sari ja Hanna kävelivät rinnan auton luota mökin päädystä sen etupuolelle, kuistille ja sisään tapaamaan muita paikallaolijoita pahaa lainkaan aavistamatta.

Tämä ilta olisi viimeinen jona he koskaan olisivat yhdessä.

Vain toinen heistä olisi aamun koittaessa elossa.

Hannan ja Karin hirsimökki oli harjakattoinen ja kookas. Sarin saapuessa paikalle osa muista vieraista istui kuistilla pöydän ympärillä ja loput olivat sisällä. Kuistilla istuvista jokaisella oli edessään jonkinlainen juomapullo: miehillä olutta ja ryhmän ainoalla naisella siideriä. Sari tervehti kaikkia yhteisesti.

Hannan aviomies Kari kohotti omaa olutpulloaan tervehdykseksi. Hän oli ruskettunut ja näytti hyvinvoivalta ja hyväntuuliselta. Hänellä oli silmillään trendikkäät pilottilasit.

Pitkätukkainen muusikko Petri oli tästä joukosta Sarille kaikkein vierain. Hän ei ollut ollut tämän kanssa tekemisissä kouluaikoina eikä luokkakokouksessakaan. Kuten yleensä, Petrillä oli nytkin mukanaan kannettava CD-soitin, mutta tällä kertaa kuulokkeet olivat vain hänen kaulansa ympärillä.

Kaikkein mukavin jälleennäkeminen Sarilla oli hänen tapaansa Helsingin kantakaupungin itäosissa asuvan silmälasipäisen sairaanhoitaja Tiian kanssa. Tämä nousi peräti halaamaan Saria: naiset olivat ystävystyneet uudelleen kevään luokkakokouksessa. Hyvissä väleissä he olivat olleet jo kouluaikoinakin, mutta nyt aikuisina he olivat huomanneet tulevansa aivan erityisen hyvin juttuun keskenään.

Neljäs henkilö kuistin pöydän ääressä oli Mikko, jonka Sari näki nyt ensimmäistä kertaa sitten lukioaikojen. Hän tunsi kutinaa vatsanpohjassaan: mies oli juuri niin hyvännäköinen kuin hän oli muistellutkin. Hannakin tervehti tätä: he näkivät ensi kertaa vuosikausiin.

”Tule sisään, Sari, niin näytän minne voit jättää tavarasi”, Hanna kehotti.

Hanna avasi oven ja meni itse edellä. Mökin isossa olohuoneessa seisoi kahdeksan hengen ruokapöytä, jonka äärellä kaikki muut vieraat istuivat, hekin maistelemassa juomia sekä napostelemassa pikkusuolaisia. Kukaan paikallaolijoista ei ollut Sarille erityisen tuttu, mutta hän muisti kyllä kaikki sekä lukioajoilta että luokkakokouksesta.

Minna oli jo kouluaikoina ollut hoikka ja jäntevä urheilijatyttö. Hän oli sittemmin ryhtynyt liikunnanopettajaksi. Hänen olemuksensa henki nytkin terveyttä, hyvää kuntoa ja oloa. Kouluaikana hiuksensa pitkinä pitänyt kauniskasvoinen nainen oli nyt leikannut ne lyhyiksi.

Mika oli Petrin tavoin Sarille lähes tuntemattomaksi jäänyt pitkä mies, joka oli ollut suosittu koulussa. Kouluaikoina hän oli aina ollut luokan pisin, ja nyt aikuisena hänen päälakensa ylsi Sarin arvion mukaan jopa hiukan yli 190 sentin korkeuteen. Lukion jälkeen hän oli opiskellut valtiotieteitä ja päätynyt virkamieheksi työministeriöön. Nyt Mika istui huomiota herättävän lähellä Minnaa.

Outi oli ollut kouluaikoina luokan priimus. Tätä nykyä hän oli koulutukseltaan tekniikan lisensiaatti ja toimi tutkijana Teknillisessä korkeakoulussa Otaniemessä. Sari oli kuullut keväällä ohimennen, että Outia oli kohdannut tragedia yksityiselämässä: hänen vanhempi siskonsa oli edellisvuonna kuollut yllättäen vatsasyöpään. Juuri nyt Outi vaikutti kuitenkin yhtä hyväntuuliselta kuin kouluaikoina.

Jari, Aki ja Timo olivat kaikki jääneet Sarille melko etäisiksi. He olivat selvästikin tulleet paikalle sillä välin kun Hanna oli ollut hakemassa Saria bussipysäkiltä. Hannalla meni jonkin aikaa siihen, että hän keskittyi toivottamaan miehet tervetulleiksi ja kyseli jokaiselta näiden viimeiset kuulumiset.

Lukiossa huonosti menestynyt Timo ei ollut koskaan käynyt sitä loppuun asti. Hän oli lopettanut kolmannen luokan kesken ja pyrkinyt seuraavaksi teknilliseen kouluun. Ilmeisesti hän ei ollut päässyt sinnekään, koska hänestä oli lopulta tullut levyseppä-hitsaaja. Hän oli nykyään töissä jossakin konepajayhtiössä. Lukiossa hän oli aina ollut pidetty, leppoisan humoristinen poika, jota tuntui olevan mahdoton suututtaa.

Aki oli ollut koulussa Petrin tavoin erittäin kiinnostunut musiikista, mutta se ei ollut kuitenkaan ollut hänelle niin suuri intohimo, että hän olisi tehnyt siitä itselleen ammattia. Sen sijaan Aki oli lukion jälkeen mennyt kauppaopistoon ja päätynyt lopulta töihin monikansallisen levy-yhtiön Suomen toimiston keskijohtoon. Alalla ei nautittu suurista palkoista, mutta työskentely musiikin parissa oli Akille kutsumus eikä hän siksi pitänyt sitä ongelmana.

Jari oli hankkinut Sarin mielestä kaikkein jännittävimmän ammatin. Myös hän oli lukion jälkeen seurannut omaa kutsumustaan ja yhdistänyt kokki- ja ravintolakoulutuksen liiketaloustieteen opintoihin. Nyt hänellä oli oma pieni ravintola Turussa, jossa hän toimi itse pääkokkina. Sari hymähti itsekseen pohtiessaan, loiko ammattikokin läsnäolo Hannalle ja Karille ylimääräisiä paineita illan ruokatarjoilun suhteen.

Tervehdysten läpikäynnin jälkeen Hanna kääntyi lopulta kantamukset käsissään odottaneen Sarin puoleen.

”Tule, mennään yläkertaan niin näytän missä tulet nukkumaan. Voit sitten jättää tavarasi sinne.”

Sari seurasi Hannaa ylemmälle tasanteelle johtavaan portaikkoon.

”Täällä ylhäällä ei ole muuta kuin kaksi tilavaa makuuhuonetta ja pieni varastohuone. Eli esimerkiksi vessassa ja pesulla pitää käydä alhaalla. Me ollaan Karin kanssa toisessa makuuhuoneessa, ottakaa te Tiian kanssa tämä toinen.”

Näin sanoessaan Hanna avasi oven ja ohjasi Sarin sisälle. Huoneen sisustus oli perin yksinkertainen: kaksi vuodetta, yöpöytää ja komeroa. Ovesta katsottuna vastakkaisella seinustalla oli yksi ikkuna. Suoraan sen edessä ulkopuolella huojui koivu ja kauempana sen takana näkyi lisää metsää.

Tuuletusikkuna oli selvästikin ollut auki pitkin päivää, koska huoneessa ei nyt ollut sietämättömän kuuma. Hyttysverkon takaa kuului jonkin kookkaan hyönteisen surinaa. Ikkunan puoleisella vuoteella lepäsi yksi matkalaukku ja yksi käsilaukku. Oli helppo arvata kenelle ne kuuluivat.

”Tiia on näköjään jo varannut ikkunanpuoleisen vuoteen”, Hanna totesi.

”Minä otan tämän ovenpuoleisen sitten”, totesi Sari itsestäänselvyytenä ja heitti omat kantamuksensa sen päälle.

Naisten poistuessa takaisin kohti portaikon yläpäätä Hanna osoitti vielä sormella toisen makuuhuoneen ovea, joka oli suoraan Sarin ja Tiian huoneen ovea vastapäätä.

”Me ollaan Karin kanssa tuolla.”

”Kuinka aiot saada tänne majoitettua kaksitoista ihmistä?”

”Aika helposti. Alakerrassa on vielä kaksi vuodepaikkaa. Pihalla olevissa aitoissa on molemmissa myös kaksi. Ne on kaikki varattu miesvieraille, jakakoot ne keskenään niin kuin parhaaksi näkevät.”

Sari oivalsi heti, että hänen kaksi pihan laidalla näkemäänsä, varastotilaksi olettamaansa pientä rakennusta olivat Hannan tarkoittamat aitat.

”Viimeiset kaksi vuodetta ovat saunan kamarissa. Olen varannut ne Outille ja Minnalle, jotka luultavasti menevät joka tapauksessa ensimmäisinä nukkumaan. Ovat sitten kauimmaisina meistä muista, jos me riekutaan ylhäällä pitempään.”

Naiset olivat kävelleet portaat alas ja olivat jälleen samassa tilassa iloisesti juttelevan kuuden hengen seurueen kanssa.

”Tuossa toisella puolella on keittiö ja jääkaappi. Otat vain sieltä vapaasti jos tarvitset jotakin. Jos vaikka tulee nälkä tai jano yöllä. Tai vaikka molemmat.”

”Minulla oikeastaan onkin jano jo nyt heti.”

Hanna naurahti.

”Kylmää juotavaa on jääkaapissa, mitä haluaisit? Jokainen voi sitten myös itse ladata lämpimiä pulloja noista koreista niiden tilalle, jotka ottaa kaapista kylminä.”

”Voisin minä vaikka ottaa siiderin. Anna kun haen sen itse, niin opin reitin.”


AZUGALIM

Sumerien kielestä nimensä saanut salatiede, jonka harjoittaja pyrkii yhteyteen pimeyden voimien kanssa saavuttaakseen yliluonnollisia voimia ja valtaa maan päällä. Azugalimin harjoittaja uhraa demoneille aluksi eläimiä ja myöhemmin ihmisiä. Pitkälle ehtinyt Azugalimin harjoittaja saa suunnattomat, osittain yliluonnolliset voimat ja sen fyysinen koko kasvaa merkittävästi sen muuttuessa ulkoisesti palvomiensa demonien kaltaiseksi. Pitkälle ehtinyt Azugalimin harjoittaja ei ole enää täysin inhimillinen. Korkeimman asteen saavuttaakseen Azugalimin harjoittajan on toteutettava äärimmäistä pahuutta osoittava teko, joka on tyypillisesti useita ihmishenkiä vaativa raaka verilöyly. Tällä teolla Azugalimin harjoittaja pyrkii nousemaan demonien joukkoon ja saavuttamaan kuolemattomuuden.

Niin pitkälle lapsuuteensa kuin Petri saattoi muistaa, hän oli aina rakastanut musiikkia. Jo alle kouluikäisenä hän oli oppinut tunnistamaan kaikki musiikkikappaleet, joita hänen äitinsä kuunteli radiosta.

Aikansa modernin rock-musiikin hän löysi 10-vuotiaana Suosikkilehden kautta. Heinäkuussa 1973 Suosikin etukannessa oli amerikkalainen Alice Cooper, jonka levy Billion Dollar Babies oli juuri silloin hitti suurimmassa osassa läntistä maailmaa.

Petri ei saanut vielä tuolloin vanhemmiltaan säännöllistä viikkorahaa, joten hän joutui pyytämään lehden ostoon tarvittavat rahat lainaksi sedältään. Lehteen tutustuttuaan hän alkoi kiinnittää huomiota myös artisteihin eikä pelkästään yksittäisiin kivalta kuulostaviin kappaleisiin, joiden nimiä hän oli radiokuulutusten pohjalta opetellut muistamaan. Tämä oli muutos aiempaan ja samalla ensimmäinen askel kohti aitoa harrastusta pelkän satunnaisen kuuntelun sijasta.

Rock-musiikki oli tuon ajan Suomessa harvinaista herkkua, mutta radiossa pyöri kuitenkin säännöllisesti listaohjelma, joka perustui ihmisten radioon lähettämiin levytoiveisiin. Petri oli pari kertaa lähettänyt omatkin toivekappalelistansa Jokamiehen sävelradioon, jossa niitä ei tosin ainakaan hänen tietääkseen ollut soitettu. Petrin suosikit olivat kuitenkin mukana vaikuttamassa Jokamiehen listan sisältöön. Se oli tuolloin Petrin ehdoton suosikkiohjelma radiossa.

Kesän 1973 aikana Petri oppi nopeasti tuntemaan monia uusia nimiä populäärimusiikin maailmasta, missä auttoivat yhtäältä radioohjelmat ja toisaalta Suosikki sekä sen silloinen kilpailija, nuorisolehti Intro. Elokuun Suosikin etukannessa oli David Bowie. Sen Petri sai ostettua kioskilta omilla rahoillaan. Syyskuun numerosta alkaen hän onnistuikin sitten jo saamaan lehden tilattuna kotiinsa.

Petri tutustui 1970-luvun alkupuolen glam rockiin sekä Sweetin ja Mudin purkkapoppiin. Hän kuunteli Queenin levytyksiä yhtyeen uran alusta saakka. Amerikkalais-brittiläinen Sparks oli seuraavan vuoden todellinen löytö omalaatuisine Maelin veljeksineen.

Petri tajusi lopullisesti, mitä hän haluaisi aikuiseksi kasvettuaan tehdä työkseen, kun hän joulun alla vuonna 1977 näki sekä ennen kaikkea kuuli Yesin esittävän kappaleen Wonderous Stories jossakin televisio-ohjelmassa, jonka nimen hän oli sittemmin unohtanut.

Progressiivisen rockin kautta hän menetti sydämensä musiikille lopullisesti.

Petrissä oli kuitenkin riittävästi käytännöllisyyttä malttaa käydä lukio loppuun ja aloittaa vasta sen jälkeen hakeutuminen kohti muusikon uraa. Itse asiassa hän ei ollut peruskoulun päättämisaikoihin vielä edes varma valintansa lopullisuudesta: tuntui jotenkin liian huikealta ajatukselta, että itsensä voisi elättää jollakin sellaisella, jota oli oppinut pitämään vain rakkaana harrastuksena.

Petri päätti siksi, että ylioppilastutkinto olisi hyvä suorittaa ”varmuuden vuoksi”, kävi miten kävi. Saatuaan taskuunsa ylioppilastutkintopaperit toukokuun lopussa 1982 hän aloitti hakeutumisensa musiikin alan ammattilaiseksi, tosin hyvin eri tavalla kuin mitä oli vielä kolmea vuotta aiemmin kuvitellut.

Musiikin ohella Petriä oli nimittäin alkanut kiinnostaa myös äänentoisto. Hän perusti silloisten ystäviensä kanssa yrityksen, joka toimitti sekä yritys- että yksityisasiakkaiden tiloihin äänentoistoratkaisuja. Markkina oli melko kapea, mutta sillä oli kuitenkin riittävästi tilaa jotta nuoret miehet tulivat työllään toimeen. Vähitellen kaverusten rakentamat kaiuttimet ja muut komponentit alkoivat saavuttaa tunnettuutta ja 1980-luvun loppuun mennessä ne olivat jo oikeasti merkittävä tulonlähde, joka varmisti toiminnan jatkuvuuden.

Niin hienoa kuin kohtuullinen menestys äänentoistoalalla Petristä olikin, päivätyö oli kaikesta huolimatta hänelle pelkkä väline päästä varsinaiseen maaliin: tunnustetuksi säveltäjäksi ja muusikoksi. Hänelle taide oli aivan oikeasti ikuista siinä missä elämä oli lyhyt.

Petrillä oli erilaisia yhtyeprojekteja jo lukioajoista lähtien. Alkuaikoina ylimääräisiä ongelmia aiheutti se, että sellainen hivenen vaativampi musiikki jonka tekeminen häntä kiinnosti, ei ollut muodissa, eikä siis myöskään herättänyt kovin laajaa kiinnostusta. Oma yleisönsä toki silläkin musiikilla oli, mutta Petrin haaveilema laajemman yleisön tunnustus vaikutti pitkään mahdottomalta tavoitteelta.

Suuri yleisö vaati ensin punkia tai rockabillyä ja hieman myöhemmin futuristista poppia, joka oli Petrin mielessä vain melko marginaalinen parannus kahteen aiempaan suosikkilajityyppiin. Hänestä alkoi tuntua, että voidakseen saavuttaa todellista kaupallista menestystä hänen olisi pakko tinkiä taiteellisista ambitioistaan enemmän kuin hän oli valmis tekemään.

Tästä seurasi se, että Petrin muusikonuran alkutaival oli täynnä turhautumia. Hän soitti eri yhtyeissään kosketinsoittimia, eikä niiden virtuoosimaisella hallinnalla ollut 1980-luvun alun ilmapiirissä mahdollista nousta nuorisoidoliksi. (Toki se ehkä olikin hieman lapsellinen haave, mutta joka tapauksessa Petrille tärkeä.)

Petri alkoi kuitenkin saada nimeä hyvänä studio- ja keikkamuusikkona ja yhdessä oman firman töiden kanssa se piti hänet taiteellisessa mielessä joten kuten tyytyväisenä ja taloudellisesti turvattuna.

Nyt Petri seisoi järven rannassa silmät ummessa ja antoi kevyen tuulen puhaltaa kasvoilleen ja liehuttaa hiuksiaan. Oikeassa kädessään hänellä oli vasta avattu kylmä olutpullo. City-ihmisenä Petri oli tottunut mieltämään kesämökkeilyn itseään vanhemman ikäpolven harrastukseksi. Hänelle mökkielämä oli siksi jäänyt aika vieraaksi, mutta kieltämättä sen viehätyksen saattoi tällaisina hetkinä ymmärtää.

Järveltä puhaltavan kevyen, miellyttävän viileän tuulen lisäksi kokonaiselämyksen nautittavuutta lisäsivät myös laineiden rauhoittava liplatus, lintujen laulu ja muut luonnon äänet. Tästä voisi oppia pitämäänkin, hän ajatteli. Toisaalta kaupungissa oli aina paljon tekemistä, eikä Petristä ollut varmaankaan makaamaan pitempiä aikoja joutilaana järven rannassa, vaikka ympäristö olisi kuinka miellyttävä.

Ajan säästämiseksi kaikki miehet olivat tulleet saunomaan yhtä aikaa, jotta naisetkin ehtisivät tehdä saman kaikessa rauhassa, ja aikaa jäisi silti runsaasti ulkona grillaamiseen ja ruokailuun ennen ilman viilentymistä. Sauna ei kuitenkaan ollut niin suuri, että sinne olisi saanut mukavasti mahtumaan seitsemää miestä, joten neljä nopeinta oli kiivennyt lauteille ensin.

Tämä merkitsi sitä, että Petrin lisäksi myös Timo ja Mika olivat vielä ulkosalla, myöskin olutpullot käsissään. Mika oli jäänyt joukon viimeiseksi jututettuaan pitkän aikaa Minnaa ennen saunalle lähtöä.

Maltettuaan lopulta tulla sinne hän oli liittynyt Timon seuraan kuistilla seisovalle pitkälle penkille, Petrin jäätyä nuuhkimaan järveltä puhaltavaa lempeää tuulta. Nyt hänkin päätti lopulta liittyä muiden seuraan.

”No onkos Pete kuullut viime aikoina mitään uutta erityisen hyvää musiikkia?” Timo kysyi.

Petrin musiikki-innostus tunnettiin hänen kaveripiirissään hyvin, ja tähän saatettiin helposti laskea sellaisetkin koulukaverit, joiden kanssa hän ei ollut viime vuosina ollut juurikaan tekemisissä.

”Itse asiassa olen löytänyt aika helvetin hyvän bändin”, Petri vastasi harpatessaan saunan kuistille.

Petri ei mennyt Timon ja Mikan viereen samalla penkille vaan istuutui näitä vastapäätä kuistin puiselle kaiteelle, jonka tehtävänä oli estää ketään putoamasta vahingossa järveen.

”Ei se tosin mikään uusi bändi ole, paitsi minulle. Onko sellainen nimi ollenkaan tuttu kuin Faith No More?”

Mika ja Timo pyörittelivät päitään. Kumpikaan miehistä ei seurannut nykymusiikin tapahtumia.

”Se on amerikkalainen yhtye, joka on ollut kasassa jo pitkään, mutta en ollut kuullut siitä koskaan aiemmin ennen kuin MTV:llä alkoi pyöriä niiden video Midlife Crisis.”

”Hetkinen, olenkohan minä nähnyt sen joskus?” pohti Timo.

”Eija katselee iltaisin kotona usein MTV:tä ja tuo nimi ainakin tuntuu tutulta.”

”Se on aika helvetin hieno biisi, joten ostin koko levyn tuossa alkuviikosta. Sen nimi on Angel Dust. Käsittääkseni se on ilmestynyt melko äskettäin.”

”Onko se sellaista progea, mitä kuuntelit nuorena?” kysyi Mika.

”Ei ole, ja juuri sen takia minä en kai ole koko bändiin aiemmin törmännytkään. Se on enemmänkin sellaista aika räyhäkästä mutta hyvin soitettua metallia. Tai on siinä ehkä vähän progevaikutteitakin kun tarkemmin kuuntelee, mutta ne jäävät kuitenkin enimmäkseen taka-alalle. Tsekatkaa tästä.”

Petri kumartui ojentamaan kannettavan CD-soittimensa Mikalle, joka kuunteli kuulokkeista tulevaa musiikkia hetken aikaa ja ojensi soittimen sitten Timolle. Mika vilkaisi Petriä ja hänen ilmeensä sai tämän hirnahtamaan nauruun.

”Ei tainnut olla oikein teikäläisen musiikkia?”

Mika tyytyi pyörittämään päätään ja siemaisemaan lisää olutta.

”Ei, mutta en minä oikeastaan musiikkia juuri kuuntele muutenkaan. Ei meikäläisen musiikkia oikeastaan ole olemassakaan. Se mitä radiosta sattuu tulemaan, kelpaa ihan hyvin.”

Timo kuunteli levyä hiukan pitempään ennen kuin ojensi soittimen takaisin Petrille.

”Joo, on aikamoinen räyhä päällä. Kyllä tuo kuulostaa tutulta, eli on Eija sitä meillä kotona soitellut.”

Siideri oli saanut Sarin rentoutumaan ja hänen jäsenensä tuntuivat lämmenneen hyvällä tavalla. Ensimmäinen pullo oli jo tyhjentynyt ja toinen meneillään, kun hän istui muiden naisten joukossa kuistin pöydän äärellä – lukuun ottamatta Hannaa, joka oli sisällä tekemässä jotakin mökin keittiössä.

Tästä on ehkä tulossa ihan mukava ilta.

Mikon näkeminen uudelleen vuosien jälkeen oli herättänyt Sarissa tuntemuksia, jotka olivat välillä olleet unohduksissa. Kyllähän tämä oli edelleen aivan yhtä ihastuttava kuin nuorena, mutta Sari tunsi edelleen ihastuksen ohella myös vastenmielisyyttä komeaa nuorta miestä kohtaan. Hän oli lukioaikana jo kerran luullut tämän olevan oikeasti kiinnostunut itsestään, mutta nuoren miehen mielessä olikin ollut tuolloin pelkkä seksi.

Sari oli käynyt Mikon kanssa lukioaikana ulkona muutaman kerran ja muisti nuo treffailut erittäin onnellisina tapahtumina. Sittemmin oli käynyt ilmi, tuo onnellisuus oli rakentunut valheelliselle pohjalle. Kun Mikko oli pyytänyt Saria ensi kertaa ulos, tämän oli ollut vaikeaa uskoa korviaan. Hän oli punastunut ja sopertanut pojalle myöntävän vastauksen käheällä äänellä, miltei änkyttäen.

Miksi ihmeessä yksi luokan komeimmista pojista oli halunnut yhtäkkiä tutustua yhteen sen kaikkein tavallisimmista ja vaatimattomimman näköisistä tytöistä? Vastaus oli selvinnyt melko pian, vaikka Sari ei aluksi ollutkaan suostunut uskomaan sitä. Koska tämä etsi seksikokemuksia ja piti Saria helposti kaadettavana.

Sarin seurassa olevista naisista myös Tiia oli erityisen hyvällä tuulella, koska rankka työvuosi sairaalassa oli takana. Hän oli viettänyt yhden viikon lomalla kiertäen sukulaispaikkoja Varsinais-Suomessa ja tullut mökkireissulle suoraan veljensä perheen luota Kankaanpäästä. Seuraavaksi hän aikoi palata huomenna Helsinkiin, yhtä matkaa Sarin kanssa.

Minnaa ja Outia Sari ei tuntenut kovinkaan hyvin. He eivät olleet koulussakaan olleet paljoa tekemisissä keskenään.

Minna oli pitkä ja hoikka, Sarin mielestä varsin sievä nainen, jonka oli kouluaikoina löytänyt helpoimmin juoksuradalta. Hänen ryhtymisensä liikunnanopettajaksi ei ollut ollut hänelle suurikaan yllätys.

Minna oli seurassa ehkä hiukan keskimääräistä vaitonaisempi, mutta ei sulkeutunut. Kun hän avasi suunsa, kuuluville tuli useimmiten jokin tarkkanäköinen havainto tai hauska ajatus. Hänen kiinnostuksensa Mikaa kohtaan oli aivan uusi asia, joka kummeksutti Saria. Eikö Mika ollut vähän lieron tuntuinen mies?

Outi oli Minnan tavoin varsin pitkä nainen mutta ei läheskään yhtä hoikka. Hänellä oli kauniit kasvonpiirteet, pitkät ruskeat suorat hiukset, tanakka vartalo ja erittäin leveä lantio. Hän toi Sarille mieleen koko nuoren ikänsä lehmiä lypsäneen maatalon tyttären, mitä hän kyllä olikin, mutta asui kuitenkin tätä nykyä Espoossa.

Luonteeltaan Outi vaikutti Minnan tavoin hiukan keskitasoa harvasanaisemmalta mutta erittäin järkevältä, rehelliseltä ihmiseltä.

Häntä ei saataisi kiinni valheesta, näpistyksestä tai mistään muustakaan vilungista. Kouluaikanakin hän oli ollut samanlainen, ja jos äskettäin läpikäyty tragedia, vanhemman sisaren kuolema oli kenties tuonut häneen uutta surumielisyyttä niin ainakin tässä tilanteessa se jäi näkymättömiin.

Tämän joukon johtajaksi olisi ilman emännän asemaansakin päätynyt Hanna, joka oli kaikkein ulospäinsuuntautunein ja päättäväisin.

Tiiakin puhui kyllä paljon mutta hän ei ollut ollenkaan johtajatyyppiä. Hän oli pikemmin empaattinen kuulija ja myötäilijä kuin eteenpäinviejä. Sarin ajaellessa tätä johtajanaaras ilmaantuikin esille mökin sisäpuolelta.

”Hei, tuletteko tytöt auttamaan kantamisessa? Aletaan jo kattaa tuota grillin luona olevaa pöytää.”

Pihalle rakennettu ruokailupaikka sijaitsi suunnilleen puolessa välissä matkalla loivaa rinnettä alaspäin: kohti saunaa, jonka suunnalta kuului juuri nyt vaimeaa puheensorinaa, naurua ja koivuvihtojen läiskettä. Kaasugrillille oli rakennettu pieni puinen katos.

Kaikki viisi naista kävelivät kukin erilaisine kantamuksineen grillikatoksen vierellä olevan suuren puisen pöydän luokse, jonka päälle Hanna levitti alkajaisiksi iäkkään näköisen mutta kauniisti kuvioidun vahakangasliinan. Siinä oli keltaisella taustalla ruskein ääriviivoin piirrettyjä ja oranssilla värjättyjä kukkakuvioita. Pöydän ympärillä seisovat tuolit olivat muovia, ja niistä jokaista päällysti iloisen värinen, punaoranssi kangaspehmuste.

Grillin ohella vapaa-ajan varusteita edusti pöydästä muutaman metrin päässä sijaitseva tikanheittopaikka. Tikkataulu oli kiinnitetty telineeseen, joka oli rakennettu laudoista ja maalattu kaiketi samalla tummanruskealla värillä kuin grillikatos ja ruokapöytä. Ennen pitkää kokoonnuttaisiin epäilemättä vielä kokeilemaan, kenellä oli joukon tarkin heittokäsi. Varmasti ainakin miehillä olisi riittävästi kilpailuviettiä tuon asian testaamiseen.

Kari oli miesjoukon henkinen johtohahmo muutenkin kuin vain illan isännän asemansa takia. Jo koulussa hän oli ollut sosiaalinen ja ulospäinsuuntautunut poika, joka menestyi hyvin niin luokassa kuin urheilukentälläkin. Hän oli tottunut siihen, että ihmiset kerääntyivät mielellään hänen ympärilleen. Hän oli useimmiten hyväntuulinen ja keksi aina keinot muiden viihdyttämiseen.

Hiukan helppoheikkimäisen ulkokuoren alle kätkeytyi kuitenkin ajoittain hyvinkin vakavamielinen pohdiskelija, joka sosiaalisuutensa vastapainoksi halusi toisinaan vetäytyä myös yksinäisyyteen. Hänen vaimonsa Hanna oli ainoa, joka tiesi hänen kirjoittavan harrastuksekseen pöytälaatikkoon pohdiskelevia esseitä erilaisista maailman asioista.

Aikuisella iällä Kari vetäytyi yksinäisyyteen mieluiten omalle purjeveneelleen, jota hän säilytti purjehduskerhon venesatamassa Nuottaniemessä. Hän kävi mielellään iltaisin lyhyillä purjehduksilla irtautuakseen työelämän rasituksista, sen jälkeen kun kodin velvoitteet oli hoidettu. Pari tuntia yleensä riitti: hän lähti kotoaan tavallisesti kuudelta ja ehti useimmiten takaisin puoli yhdeksän uutisille.

Työssä riitti paineita. Suuren öljy-yhtiön polttonestemyynnistä vastaavana osastopäällikkönä hän odotti nousevansa koko huoltamomyynnin johtajaksi muutaman vuoden kuluessa. Ellei niin kävisi, hänen olisi pakko vaihtaa firmaa. Nuorempana hän oli aloittanut asemia kiertävänä piiripäällikkönä ja noussut alle kolmessa vuodessa pykälää ylemmäs myyntipäälliköksi, Suomen kaikkien piiripäällikköjen suoraksi esimieheksi.

Työsuhdeautokseen Kari oli valinnut jo piiripäällikkönä BMW:n, vaikka olikin joutunut tyytymään aluksi melko pieneen malliin. Esimiehen kanssa käytyjen pitkien keskustelujen jälkeen hän oli lopulta saanut käyttöedun malliin 318i, jolla hän edelleen ajoi. Hän joutuisi odottelemaan vielä hiukan toista vuotta ennen kuin saisi vaihtaa isompaan. Nykyisessä myyntipäällikön asemassa sen pitäisi olla jo helpompaa.

Istuessaan nyt saunan lauteilla entisten luokkakaveriensa seurassa Kari oli varsin tyytyväinen elämäänsä. Kun hänellä oli hyvä työpaikka, BMW, kesämökki ja poikkeuksellisen kaunis vaimo, hän pelkäsi oikeastaan eniten terveytensä puolesta. Hänellä oli taipumusta suoranaiseen vainoharhaisuuteen sen tarkkailussa. Mitään vakavaa ei kuitenkaan ollut vielä ilmennyt.

”Siis kyllähän meidän koulussa oli vaikka miten pimeitä tyyppejä”, Kari sanoi höyrytessään hetkeä myöhemmin saunan kuistilla olutpullo kädessään.

Petri, Timo ja Mika olivat menneet vuorostaan löylyyn muiden ollessa vilvoittelemassa ulkona. Sisältä kuului kiivastahtista puhetta ja ajoittain kovaäänistä naurua: kolmikko tuntui tulevan mainiosti toimeen keskenään.

”Muistatteko te esimerkiksi sen yhden tyypin, joka harrasti niitä jotain salatieteitä? Mitähän ne nyt olikaan? Noituutta ja okkultismia? Juuso jotain.”

Mikko selvitti kurkkuaan.

”Se ei ollut lukiossa vaan yläasteella. Joonas oli sen tyypin nimi.

Sehän ei käynyt ollenkaan lukiota.”

”Ai yläasteellako se olikin?” Kari kysyi epäuskoisella äänellä. Hän tuntui pinnistelevän muistiaan.

”Joo, niin taisi ollakin.”

Kuistilla nyt seisoskelevan nelikon puhe oli jo hiukan aikaisemmin, saunan lauteilla istuttaessa kääntynyt kaikkein omalaatuisimpiin koulukavereihin, joita he olivat tunteneet lukiossa; joko rinnakkaisluokilla tai omallaan.

”No okei, yläasteella sitten, mutta siis myöntäkää että kuitenkin se tyyppi on todella erinomainen esimerkki. Siitä ei kaveri paljoa oudommaksi muutu.”

”Millä lailla?” kysyi Jari haroessaan märkiä hiuksiaan siistimpään järjestykseen.

”Etkö muista Joonasta?” Mikko kysyi.

”En minä ole sellaista tavannutkaan, tietääkseni. Muistakaa, että minä tulin meidän lukioon toiselta yläasteelta.”

Äkillinen valaistuminen näkyi samanaikaisesti sekä Karin, Mikon että hiljaa vierestä kuunnelleen Akin kasvoilla.

”Tosiaan”, myönsi Kari ääneen, ”no sitten menetit kyllä monta omalaatuista tilannetta.”

Jari näytti uteliaalta.

”Kertokaa nyt joku esimerkki”, hän kehotti.

Seurasi hetken hiljaisuus. Kari ja Mikko näyttivät jääneen pohtimaan sopivaa esimerkkitapausta, jolloin hiljaa kuulolla ollut Aki sai suunvuoron.

”Minä muistan ainakin yhden ensimmäisistä oudoista tapauksista. Se oli jo seitsemännellä luokalla.”

Nyt sekä Kari että Mikko näyttivät miettiväisiltä.

”Niin kauan sitten? Siis tarkoitatko...” Kari aloitti.

”Sitä juttua sen spiritistisen istunnon kanssa.”

Kari ja Mikko olivat hetken ällistyneen näköisiä.

”Ai, mikäs juttu se on?” Kari kysyi.

”Se tapahtui silloin talvella. Joonashan kantoi yhdessä vaiheessa pitkään koulussa mukanaan sellaista lautaa, jota käytetään spiritistisissä istunnoissa. Sen nimi on ouija-lauta.”

”Hetkinen, minä muistan tuon”, Mikkokin vahvisti.

”Näin sillä sen laudan joskus. Mutta en tiennyt että siihen liittyy joku tarina.”

”Mitä, ette siis ole kuulleet tätä juttua ollenkaan?” Aki kysyi selvästi innostuneena.

”Sehän on sitten kerrottava”, hän jatkoi korkaten samalla uuden olutpullon.

Tammikuussa 1977 Karhuvaaran yläasteella sattui merkillinen tapaus. Koulussa varsin syrjäänvetäytyvänä tunnettu oppilas oli löydetty erikoisen tapahtumasarjan jälkeen keskellä yötä tajuttomana koulun käsityöluokasta.

Kyseisen Joonaksen kiinnostuksesta okkultismia kohtaan tiedettiin jo ennestään johtuen siitä, että tämä kuljetti koulussa mukanaan aitoa ouija-lautaa. Nyt poika oli päättänyt kokeilla lautansa toimivuutta keskellä yötä koulun tiloissa, koska ei olisi saanut kotonaan tähän tarkoitukseen riittävää rauhaa tai muutenkaan soveliaita olosuhteita aitoa spiritististä istuntoa varten.

Yksi ennakkovaroitus tapahtumille saatiin, mutta sitä ei osattu ottaa vakavasti. Joonaksella ei ollut lainkaan ystäviä, hän oli aina yksin. Hän joutui kuitenkin sattumalta kahnaukseen yhden koulun pahamaineisimmista koulukiusaajista kanssa juuri erikoisia tapahtumia edeltäneellä viikolla.

Tämän isokokoisen ja kovaäänisen Jorman kaveripiiri oli paikalla kun kahnaus tapahtui, sekä kun Joonas sen päätteeksi makasi koulun käytävällä uhaten Jormaa lakonisella äänellä. Poika lupasi manata oikean demonin esiin helvetin syvyyksistä kostamaan Jormalle puolestaan. Tämän kavereista kolme vannoi myöhemmin kuulleensa tuon uhkauksen selvästi, ja että sen sisältö oli juuri tämä, vaikka Joonas olikin puhunut vaimealla ja matalalla äänellä, kuten tämä yleensä teki muutenkin.

Seuraavana yönä koulurakennuksen lähellä liikkuneet kiinnostuivat käsityöluokasta näkyvästä valonsinerryksestä, joka näytti valaisevan luokkaa suurimman osan aikaa tasaisesti, mutta vilkkui ajoittain.

Epäiltiin, että jotakin oli vialla: kyseessä saattoi olla jonkinlainen sähkövika, joka voisi sytyttää tulipalon – ellei ollut sitä jo tehnytkin. Paikalle hälytettiin palokunta.

Käsityöluokassa viranomaisia kohtasi erikoinen näky. Tila oli täynnä merkkejä oudosta rituaalista. Luokan pulpetit oli järjestetty viisikannan muotoon, ja keskimmäiseksi sijoitetulla pulpetilla lepäsi Joonaksen jo viikkoja mukanaan kanniskelema ouija-lauta. Joonas itse löydettiin tajuttomana luokan seinustalta. Vaikutti siltä kuin se olisi yrittänyt piiloutua joko sinne tai nurkassa olevaan komeroon, jonka ovi oli kuitenkin ollut lukossa.

Asia hoidettiin lopulta sopimalla. Vaikka Joonas oli kyllä murtautunut luvattomasti koulun tiloihin, sen ei lopulta havaittu tehneen siellä juuri mitään vahinkoa. Rituaaliin kuuluneet merkit lähtivät siivoamalla pois. Joonas itse virkosi matkalla sairaalaan. Se oli koulun rehtorin puhuttelussa ja selvisi lopulta tempauksestaan pitkällä jälkiistunnolla.

”Nämä ovat yleisesti tiedossa olevat faktat siitä mitä tapahtui”, kertoi Aki.

”Mutta siinä ei ole koko totuus.”

Muut miehet näyttivät suorastaan kumartuvan lähemmäs kuullakseen, mikä tuo koko totuus sitten mahtoi olla. Joukkoon olivat liittyneet nyt myös Petri, Mika ja Timo. He olivat kuulleet Akin tarinan saunan puolelle ja tulleet hiestä kiiltävinä kuulemaan sen loppuhuipennuksen.

”Tapahtui vielä kaksi muuta asiaa, joita ei osattu yhdistää tähän, ehkä siksi että ne eivät saaneet samanlaista julkisuutta koulussa.”

Aki piti vielä yhden taidepaussin virnistellen uteliaille ystävilleen.

”No kerro nyt vaan”, Kari kehotti kärsimättömällä äänellä.

”Ettekö te ihan oikeasti ole kuulleet tätä tarinaa? Minusta tämä on ehkä oudoin tositarina, mihin olen koskaan törmännyt. Ja minä tiedän, että tämä on tosi. Tai siis, kuulin kaiken luotettavilta ystäviltä, jotka eivät valehtelisi minulle.”

Kari pyöritteli päätään vaivautumatta vastaamaan. Hänelläkin oli kyllä oma outo tarinansa Joonaksesta, mutta tätä hän ei ollut kuullut.

Mikko oli kuin sfinksi, odottava ja vakava.

”No, tämän minä kuulin siis ystävältä, mutta kuulemma Joonas ja Jorma olivat joutuneet uudelleen vastakkain vain suunnilleen viikko tämän tapauksen jälkeen. Oli ollut jälleen käsikähmää, jonka lopuksi Joonas oli jälleen kerran maannut maassa kuhmu otsassaan.”

”Joonas oli taas sanonut Jormalle jotakin, joka voitaisiin kaiketi tulkita uhkaukseksi, paitsi ettei sen kummemmin Jorma kuin kukaan hänen kavereistaankaan osannut sitä sellaiseksi tulkita. Osaatteko arvata mitä Joonas oli sanonut?”

Syntyi vain hetkellinen hiljaisuus, jonka Jari rikkoi miltei saman tien. Hän oli ollut näiden tapahtumien aikaan kokonaan toisella yläasteella, mutta tarinan perusteella hän saattoi silti arvata mitä oli tapahtunut.

”Joonas sanoi onnistuneensa siinä demonin manaamisessa.”

Aki nyökkäsi.

”Kyllä. Ei hän sanonut sitä kuulemma edes noin pitkästi. Hän lausui vain kaksi sanaa. Minä onnistuin. Joonas ei ollut mikään puhelias kaveri.”

Seurueeseen laskeutui aprikoiva hiljaisuus. Itse kukin pohti omassa mielessään mikä merkitys näihin sanoihin saattoi sisältyä.

”Hetkinen”, älysi Mikko ensimmäisenä.

”Sanoit että tapahtui vielä kaksi muuta asiaa. Mikä se toinen sitten oli?”

”Hyvin pian sen jälkeen Jorma kuoli.”

Tämä herätti epäuskoisen reaktion.

”Miten?” kysyi Kari.

”Sehän se tässä mielenkiintoisinta onkin. Kukaan ei tarkalleen tiedä miten se tapahtui, kun paikalla ei ollut ketään muita. Jorma oli perjantain ja lauantain välisenä yönä omin päin kaupungin keskustassa, kun hän putosi yhden pitkän portaikon ylhäältä alas ja taittoi siinä samalla niskansa.”

”Tuon minä taidan muuten muistaa”, Mikko keksi äkkiä.

”Luin siitä sanomalehdestä, mutta en ole aiemmin osannut yhdistää sitä mitenkään Joonakseen. Muistan kyllä että se tyyppi joka kieri ne portaat alas oli meidän koulusta. Sellainen iso körmy, joka liikkui epämääräisissä porukoissa ja jota ainakaan koulussa ei jäänyt kukaan kaipaamaan.”

Aki nyökkäili.

”Näin se kuitenkin meni.”

”Tuo siis kuulostaa siltä, että Joonas olisi saanut sen aikaan, tai siis se demoni jonka se manasi”, Petri summasi.

”Älkää nyt liioitelko”, siihen saakka tarinaa vaiti kuunnellut Timo sanoi.

”Jos tuo kaikki on edes totta – siis esimerkiksi nuo jutut siitä, mitä Joonas joko on tai ei ole sanonut – niin yhteensattumaahan tuo kaikki on. Ja se on vielä kokonaan eri juttu, ovatko nuo todistajien lausunnot lainkaan luotettavia. Ovat tainneet rakentaa tuon tarinan kasaan vasta jälkeenpäin, koska tuolla lailla kerrottuna se kuulostaa niin karmivalta.”

Aki hymyili, kohautti hartioitaan eikä sanonut mitään.

”Hei jätkät. Nyt uimaan!” huusi Mika taustalta.

Kello läheni kahdeksaa. Kuuman kesäpäivän ilta ei ollut vieläkään juuri viilentynyt. Miehet alkoivat yksi toisensa jälkeen saapua saunalta grillauspaikalle, jossa heidän tehtävänsä oli suorittaa lihojen ja erilaisten kasvisten kypsentäminen syötäviksi sillä välin kun naiset olivat vuorostaan saunomassa. He olivat tällä välin valmistaneet kaksi isoa kulhollista salaattia, ilman että yksikään mies oli sitä varsinaisesti pyytänyt.

Hanna, joka alkoi olla jo hiukan hiprakassa siideristä ja oluesta, veti Karin hetkeksi syrjempään tämän tultua saunasta. Puhutellessaan miestään hänen äänessään oli vaativa sävy, jota kukaan muu seurueesta ei ollut vielä kuullut.

”Minä haluan sinut vielä tänään.”

Kari nyökkäili, itsekin jo selvässä nousuhumalassa.

”Sitten kun kaikki ovat menneet nukkumaan. Sidon sinut ja otan sinut”, Hanna uhkasi osittain ilkikurisella äänellä, s-kirjaimia lievästi sihauttaen.

Kari nyökkäsi, äkillisen kiihotuksen vallassa. Hän tunsi, että hänen peniksensä oli äkisti jäykistynyt. Hanna teki hänestä onnellisen.

Sari katsoi Mikkoa merkitsevästi naisten ohittaessa miesten ryhmän matkallaan kohti saunaa. Katseeseen sisältyi kaikki se ihastus ja epäilys, joita hän koki Mikkoa kohtaan. Hän ei mahtanut edelleenkään mitään sille, että oli heikkona miehen edessä, mutta toisaalta kieltäytyi jyrkästi ryhtymästä tämän pelkäksi seksiobjektiksi.

Niin naurettavalta kuin hänestä tuntuikin ajatus, että hänen kaltaisensa tuiki tavallinen nainen voisi olla kenellekään pelkkä ulkokuoren perusteella haluttava objekti.

Mikon katse tuntui anteeksipyytävältä: oli kuin hän olisi osannut lukea Sarin sanatonta viestiä. Mikko oli nyt aikuinen mies ja osasi ehkä jo hävetä nuoruusaikojensa hölmöilyjä. Tahditonta käytöstä ja kehittymätöntä moraalia. Mutta sitten hetki oli ohitse; katseet oli vaihdettu, sanoja ei. Sari käveli kohti rantasaunaa osana naisten viisihenkistä ryhmää. Mikko jäi katsomaan tämän perään. Hänen mietteliäässä katseessaan saattoi ehkä olla hiukan kaipausta.


USHUMGALU

Azugalim-salatieteen harjoittajat käyttävät yleisesti omia toteemieläimiään tekojensa toteuttamisen apuna. Ushumgalu on yksi vaikeimmin saatavista mutta myös halutuimmista toteemieläimistä. Se on jättimäinen villisikademoni, joka on yksi Azugalimin harjoittajan voimakkaimmista apulaisista maan päällä. Ushumgalu syö ihmisiä, on valtavan suuri ja voimakas, eikä ole tuhottavissa muuten kuin tulella tai kappaleiksi paloittelemalla. Ushumgalun saaminen edellyttää kuitenkin suuria uhrauksia, yleensä merkittäviä veritöitä jo Azugalimin syventävien opintojen aikana. Erityisen vaativaa on saada komentoonsa useampi kuin yksi villisikademoni.






20:00–21:00

Mikko oli ollut kiinnostunut elokuvista pienestä pitäen, mutta todellinen harrastaja hänestä tuli vasta vuonna 1976, jolloin hän oli 13-vuotias. Tuolloin hän oivalsi, että paljon hienompi kokemus kuin katsoa elokuvia televisiosta, oli päästä käymään katsomassa myös uusia, aikuisille suunnattuja elokuvia teatteriympäristössä omin päin.

Tämä saattaa kuulostaa itsestäänselvyydeltä, mutta Mikko ei ollut tuolloin tullut koskaan ajatelleeksi tällaista. Elokuvat olivat siihen asti olleet hänelle jotakin, joka tarjoiltiin hänelle valmiiksi valtakunnallisilta tv-kanavilta. Niitä oli tuolloin olemassa kokonaiset kaksi kappaletta: Helsingin TV 1 ja Tampereen TV 2. Oma-aloitteinen elokuvien äärelle hakeutuminen niiden tarjonnasta piittaamatta ei ollut koskaan aiemmin tullut 13-vuotiaan mieleen, eikä siitä olisi ollut paljon apuakaan johtuen nuoresta iästä.

Elokuvateatteri nosti kokemuksen aivan uudelle tasolle elämyksellisessä mielessä. Lisäksi Mikkoa kiinnosti erityisesti se kaupallinen tarjonta, johon elokuvateattereissa oli mahdollista tutustua. Televisiossa ei tuohon aikaan juuri esitetty modernia elokuvaa, etenkään amerikkalaista, josta Mikko oli eniten kiinnostunut.

1970-luvun puolivälissä Yleisradio ylläpiti Suomessa samanlaista kultturia kuin DDR:n vastaava valtionyhtiö tuossa maassa. Television elokuvatarjonnan ensisijainen, käytännössä miltei ainoa tehtävä oli katsojien ”sivistäminen”. Siihen ohjelmaan kuului suuri määrä vanhoja elokuvaklassikkoja, joista monet olivat neuvostoliittolaisia, eikä oikeastaan mitään muuta.

Vaikka vanhat klassikotkin kyllä olivat pääsääntöisesti hyviä, oli leipäännyttävää joutua katsomaan pelkästään niitä. Ikäisekseen melko pitkänä Mikko ymmärsi, että 13-vuotiaana hän pääsisi jo sisään elokuvateattereihin aikuisille suunnattuihin, alle 16-vuotiailta kiellettyihin elokuviin. Hän oli kuullut yhtä luokkaa ylempänä olevien poikien päässeen edellisenä vuonna helposti sisään Tappajahain näytöksiin väittämällä olevansa enää alle puoli vuotta alle 16-vuotiaita, ja Mikko päätyi soveltamaan samaa tekniikkaa myös itse. Myöhemmin hän ymmärsi, että sekin oli ollut turhaa varovaisuutta: itsensä väittäminen 16-vuotiaaksi olisi sekin mennyt täydestä johtuen siitä, että hän oli niin pitkä kuin oli.

Tällä tavoin hän tuli joka tapauksessa nähneeksi ensin Kasvot kuvaruudussa, sitten Syvyyden saalistajat sekä pitkän rivin Bond-elokuvia jotka tuohon aikaan kiersivät melko säännöllisesti uusintakierroksilla teattereissa (sittemminhän tuo kierrätystehtävä lankesi kotivideoille).

1970-luvun loppuvuosina tahti kiihtyi Kauriinmetsästäjän ja kumppanien myötä, ja todelliseksi varhaisen harrastuksen kulminaatiopisteeksi kasvoi lopulta Hohto vuonna 1980. Mikko oli myyty.

Vuonna 1983 kuvaan tulivat mukaan videot, jotka mahdollistivat elokuvien katselunautinnon nousun aivan uudelle tasolle. Enää ei tarvinnut lähteä edes kotoaan voidakseen uppoutua liikkuvan kuvan maailmaan. Toki elämys hieman taantui, kun palattiin jälleen tv-ruudun äärelle, mutta moni muu tekijä korjasi tilannetta toiseen suuntaan: olemisen vapaus, taukojen pitomahdollisuus sekä ennen kaikkea samanhenkinen seura, jonka kanssa saattoi täysin vapaasti jutella ja pitää hauskaa elokuvaa katsoessa tarvitsematta pelätä sivullisten häiriintyvän.

Tässä vaiheessa Mikko oli jo muuttanut kotipaikkakunnaltaan Lahdesta Helsinkiin suorittamaan ekonomiopintojaan. Hän aloitti ne, armeijan ensin käytyään, täsmälleen samanaikaisesti videoaikakauden todellisen lähtölaukauksen kanssa, vuoden 1983 syksyllä.

Seuranneiden vuosien aikana opiskelijakämpän tv-huoneessa vietettiin monia hauskoja iltoja elokuvien ääressä.

Tosin aivan viimeisinä aikoina tunnelmaa latisti voimaan astunut järjettömän tiukka videolaki, joka teki toiminta- ja kauhuelokuvia ihailevien nuorten miesten elämästä äärimmäisen hankalaa. Mikolla olikin Sirpa Pietikäisen, Reino Paasilinnan ja Jouni J. Särkijärven kuvat opiskelijakämppänsä seinällä tikkatauluina.

Lopulta Mikko oli valmistunut vuonna 1989 ja muuttanut pois opiskelukämpästä kokonaan omaan asuntoon tuon saman vuoden loppukeväästä. Seuranneiden kolmen vuoden aikana hän oli ryhtynyt rakentamaan uraa pankkimaailmassa, jossa ei kuitenkaan sattuneesta syystä juuri näinä vuosina koettu montaakaan hyvää hetkeä.

Pankkikriisistä huolimatta Mikko kuitenkin uskoi omaan alaansa ja oli jo alusta saakka ollut riittävissä määrin aikaansaavan ja hyvän tyypin maineessa, ettei kokenut työpaikkansa olevan mitenkään erityisesti uhattuna.

Mikko ei ollut vielä koskaan seurustellut vakavasti. Etenkin opiskelija-aikoina satunnaisia tyttöystäviä oli kyllä riittänyt, mutta mihinkään vakavampaan hän ei ollut koskaan pyrkinyt. Hän ei ollut oikein itsekään varma miksi. Yksineläminen oli sen verran vapaata ja huoletonta, että tilanteen muuttuminen tuntui pieneltä riskiltä.

Mikko ei ollut oikeastaan koskaan tuntenut itseään mitenkään yksinäiseksi. Häntä vaivasi kuitenkin ajatus siitä, että jos hän ei etsisi itselleen tyttöystävää, hän ei myöskään koskaan saisi itselleen omaa perhettä. Hänen heikko kohtansa olivat lapset, joita hänen molemmilla isosiskoillaan oli nykyään jo kaksi kummallakin. Aivan mainioita ipanoita jokainen. Mikko tiesi varmuudella haluavansa myös jonakin päivänä samanlaisia.

